กยอ.กระทุ้งรัฐบาลเลิกฝังกลบของเสีย
กยอ.เสนอรัฐบาลเลิกกำจัด &#8220;ขยะอุตสาหกรรม&#8221; โดยวิธีการฝังกลบ
1 ก.พ. 2556

กยอ.เสนอรัฐบาลเลิกกำจัด “ขยะอุตสาหกรรม” โดยวิธีการฝังกลบ 
นายพยุงศักดิ์ ชาติสุทธิผล กรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) เปิดเผยว่า ที่ประชุมคณะกรรมการ กยอ. ที่มี นายวีรพงษ์ รามางกูร เป็นประธาน มีการพิจารณาเรื่องขยะอุตสาหกรรมก่อนจะมีมติอนุมัติจัดสรรงบ 13 ล้านบาท ให้กระทรวงอุตสาหกรรมใช้ในการศึกษาการวางระบบบริหารจัดการขยะอุตสาหกรรมและให้รายงาน กยอ.ทราบในทุก 2 เดือน 
ทั้งนี้ ที่ประชุม กยอ.ได้เสนอแนะว่า รัฐบาลควรผลักดันไม่ให้มีการใช้วิธีฝังกลบของเสียอันตรายทุกประเภท เพราะความเป็นพิษจะคงอยู่ตลอดไป ซึ่งมีโอกาสรั่วซึมลงดินและน้ำใต้ดิน พร้อมทั้งปรับปรุงกฎหมายในการกำจัดขยะอุตสาหกรรมโดยเร่งด่วน เพราะการจัดการขยะอุตสาหกรรมที่ไม่ถูกต้องส่งผลกระทบต่อสิ่งแวดล้อมรุนแรง 
นอกจากนี้ กยอ.ยังมอบกระทรวงอุตสาหกรรมกำหนดมาตรการป้องกันการลักลอบทิ้งของเสียอันตรายจากอุตสาหกรรมทั้งในประเทศและต่างประเทศ ศึกษาข้อกำหนดระหว่างประเทศ เช่น ข้อตกลงเขตการค้าเสรีระหว่างประเทศ ที่จะมีผลต่อการบริหารจัดการกากของเสียอันตรายของไทย 
ปัจจุบันไทยมีปริมาณกากของเสียมากกว่าปีละ 27 ล้านตัน โดยเป็นของเสียจากอุตสาหกรรมที่เป็นอันตราย เช่น สารที่ระเบิดได้ สารไวไฟ สารกัดกร่อน สารรังสี และขยะติดเชื้อ 3.6 ล้านตัน ขยะอิเล็กทรอนิกส์อีกไม่ต่ำกว่าปีละ 1 ล้านตัน
ขณะที่ไทยมีมีโรงงานกำจัดขยะอิเลคทรอนิคส์เพียง 90 โรง มีศักยภาพในการกำจัดขยะได้ประมาณ 6,000 ตันต่อปีเท่านั้น
m